Diari Oficial de la Generalitat Valenciana


Sumari del DOGV 9370, del 28-06-2022 (2022/5729)

RESOLUCIÓ de 16 de juny de 2022, de la directora general de Relacions amb les Corts, de la Presidència de la Generalitat, per la qual es publica el conveni marc de col·laboració entre la Generalitat, a través de Conselleria d'Agricultura, Desenvolupament Rural, Emergència Climàtica i Transició Ecològica, Ciutat de les Arts i les Ciències, SA, i la Fundació Oceanogràfic de la Comunitat Valenciana, per al desenvolupament d'activitats d'investigació, conservació i divulgació de la biodiversitat de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9370

Data del DOGV
:   28-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5729


Data del document
:   16-06-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 16 de juny de 2022, de la directora general de Relacions amb les Corts, de la Presidència de la Generalitat, per la qual es publica el conveni marc de col·laboració entre la Generalitat, a través de Conselleria d'Agricultura, Desenvolupament Rural, Emergència Climàtica i Transició Ecològica, Ciutat de les Arts i les Ciències, SA, i la Fundació Oceanogràfic de la Comunitat Valenciana, per al desenvolupament d'activitats d'investigació, conservació i divulgació de la biodiversitat de la Comunitat Valenciana. [2022/5729]  
La Generalitat, a través de Conselleria d'Agricultura, Desenvolupament Rural, Emergència Climàtica i Transició Ecològica, Ciutat de les Arts i les Ciències, SA, i la Fundació Oceanogràfic de la Comunitat Valenciana han subscrit, prèvia tramitació reglamentària, els dies 1 de juny, 27 i 24 de maig de 2022, el conveni marc per al desenvolupament d'activitats d'investigació, conservació i divulgació de la biodiversitat de la Comunitat Valenciana, i segons allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 14 de juny de 2022 i número 439/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 16 de juny de 2022.- La directora general de Relacions amb les Corts: Ana Belén Domínguez Cana.  
  
  
Conveni marc de col·laboració entre la Generalitat, a través de la Conselleria d'Agricultura, Desenvolupament Rural, Emergència Climàtica i Transició Ecològica, Ciutat de les Arts i les Ciències, SA, i la Fundació Oceanogràfic de la Comunitat Valenciana per al desenvolupament d'activitats d'investigació, conservació i divulgació de la biodiversitat de la Comunitat Valenciana  
  
Reunits  
D'una part, Mireia Mollà Herrera, consellera d'Agricultura, Desenvolupament Rural, Emergència Climàtica i Transició Ecològica, en virtut del Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries (DOGV 17.06.2019), en representació de la Generalitat, d'acord amb les facultats que li confereix la Llei 5/1983, de 30 de desembre, del Consell, en virtut de l'autorització conferida per a la signatura d'aquest conveni per Acord del Consell de 29 d'abril de 2022.  
D'una altra part, Antonio Torres Salvador, que actua en nom i representació de Ciutat de les Arts i de les Ciències, SA, en qualitat de director general, segons consta en l'escriptura de poder atorgada el 22 de febrer de 2022 davant del notari de València, Alejandro Cervera Taulet, número 877 del seu protocol; entitat domiciliada a València, avinguda del Professor López Piñero (Historiador de la Medicina), núm. 7, CP: 46690, i proveïda de CIF: Z51969819.  
I Leocadia García Bartual, en nom i representació de Fundació Oceanogràfic de la Comunitat Valenciana (d'ara en avant, Fundació Oceanogràfic), amb domicili a aquest efecte a València, gran via Marqués del Túria, núm. 19, CP: 46939, i amb CIF: G98B14577. Leocadia García Bartual actua en qualitat de gerenta i exerceix les facultats conferides en l'escriptura pública de nomenament de gerenta i apoderament atorgada a favor seu el dia 9 de maig de 2016, davant del notari de València, Alejandro Cervera Taulet, amb el número 1602 del seu protocol i inscrita en el Registre de Fundacions de la Generalitat Valenciana amb el número 598-V.  
Les parts, en la representació que ostenten, es reconeixen mútua capacitat per a atorgar-se i convindre i  
  
EXPOSEN  
Primer. La Generalitat Valenciana és competent en la conservació del medi ambient i recursos marins, segons preveu el vigent Estatut d'Autonomia de la Comunitat Valenciana. Dins de la Generalitat Valenciana, aquestes funcions s'exerceixen per la Conselleria d'Agricultura, Desenvolupament Rural, Emergència Climàtica i Transició Ecològica, segons estableix el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions (DOGV 17.06.2019).  
Segon. Que CACSA és l'empresa pública de la Generalitat Valenciana, creada pel Decret 225/1991, del Consell, de 9 de desembre, l'objecte social de la qual consisteix en la promoció, organització i gestió de totes les activitats que requerisca la preparació, construcció i posada en funcionament del Projecte de la Generalitat Valenciana denominat Ciutat de les Arts i les Ciències de València, així com la promoció, organització i gestió de l'explotació de les activitats i serveis que cal desenvolupar en els immobles d'instal·lacions que l'integren. Dins d'aquest projecte es troba l'Oceanogràfic.  
Tercer. Que la Fundació Oceanogràfic és una fundació (i) vàlidament constituïda en virtut d'escriptura pública atorgada el dia 9 de març de 2016 davant del notari de l'Il·lustre Col·legi de València, Alejandro Cervera Taulet, amb el número 863 del seu protocol; (ii) degudament inscrita en el Registre de Fundacions de la Comunitat Valenciana amb el número 598V; i (iii) amb un fundador únic que és la societat mercantil Avanqua Oceanogràfic-Àgora, SL (d'ara en avant, AVANQUA) i el principal objectiu de la qual, al marge dels propis de gestió i explotació de l'Oceanogràfic, segons es defineix més avant, és la investigació i conservació de les espècies vinculades a medis aquàtics i els seus hàbitats naturals, així com l'educació i divulgació científica. En concret, es deixa constància que:  
- AVANQUA és l'empresa titular de l'explotació i gestió de l'Oceanogràfic, dins del qual es troba un equip tècnic i humà responsable del benestar i salut dels animals que acull, així com del desenvolupament de línies d'investigació per a la seua conservació, cura i millora. En particular, AVANQUA ha resultat adjudicatària del contracte número PA 7/14 de la Generalitat Valenciana per a la «Gestió i explotació dels edificis i instal·lacions de l'Oceanogràfic i l'Àgora i suport a Ciutat de les Arts i de les Ciències, SA, per a la dinamització de la Ciutat de les Arts i de les Ciències» (el «Contracte amb CACSA»).  
  
- La constitució de la Fundació per part d'AVANQUA resulta particularment del compromís assumit per aquesta en l'oferta presentada per a l'adjudicació del Contracte amb CACSA (apartat 4.6.4.3 del Pla de Gestió de Qualitat i Responsabilitat Social Empresarial presentat per AVANQUA en compliment del plec de prescripcions tècniques del Contracte amb CACSA). Segons el que es preveu en aquest document, la Fundació es constitueix per a canalitzar a través d'aquesta aquelles accions del programa de responsabilitat social empresarial (d'ara en avant, «RSE») d'AVANQUA. En aquest sentit, AVANQUA i la Fundació han subscrit un acord marc de col·laboració per mitjà del qual AVANQUA presta suport a les activitats de la Fundació.  
Quart. Que les parts estan interessades a dur a terme actuacions conjuntes en matèria de conservació, investigació i divulgació sobre espècies i hàbitats marins i d'aigües continentals del litoral valencià.  
  
Cinqué. Que, amb data 16 d'octubre de 2017, es va signar un conveni marc de col·laboració entre la Conselleria Agricultura, Medi Ambient, Canvi Climàtic i Desenvolupament Rural, CACSA i Fundació Oceanogràfic, per al desenvolupament d'activitats de conservació i divulgació de la biodiversitat de la Comunitat Valenciana. Aquest conveni marc va ser acordat amb una duració de quatre anys, que podia dissoldre's a petició de qualsevol de les parts signants, posant-ho en coneixement de les altres per escrit i, almenys, amb dos mesos d'antelació a la data en què desitjara deixar-lo sense efecte. Aprofitant l'experiència acumulada pel conveni descrit, es considera oportú ampliar el marc de col·laboració mitjançant la subscripció d'aquest conveni amb subjecció a les següents  
  
CLÀUSULES  
  
Primera. Objecte del conveni  
És objecte d'aquest conveni la col·laboració entre la Conselleria d'Agricultura, Desenvolupament Rural, Emergència Climàtica i Transició Ecològica, CACSA i Fundació Ocenogràfic, per al desenvolupament de programes d'investigació, conservació i divulgació d'espècies i hàbitats naturals fonamentalment marins, però també continentals i terrestres de la Comunitat Valenciana. Dins d'aquest objecte és important abordar de manera conjunta accions que reduïsquen l'impacte de les activitats humanes, i en particular de les pesqueres, sobre la biodiversitat marina i les espècies d'aigües continentals.  
  
Segona. Àmbit  
L'àmbit s'estén al medi marí i a les aigües continentals de la Comunitat Valenciana.  
  
Tercera. Aportacions  
Les parts signants aporten la dedicació de recursos humans, econòmics, materials i infraestructures necessaris per al seu desenvolupament, en la mesura de les seues possibilitats, i es concerten les línies d'actuació conjunta següents:  
- Ús d'equips i mitjans instrumentals de la titularitat de les parts i, si és necessari, la seua adquisició d'acord amb el règim que establisquen en els convenis específics que es desenvolupen a partir d'aquest conveni marc.  
- Cooperació entre el personal de les dues institucions, pels períodes de temps que marque aquest conveni, per a l'execució de programes, actuacions, cooperació i col·laboració conjunta en matèria de conservació, investigació i divulgació sobre espècies i hàbitats presents en el territori valencià.  
- Realització, i finançament conjunt si és necessari, de programes de conservació, investigació i divulgació d'espècies del territori valencià.  
- Assessorament mutu, intercanvi d'informació, ajuda en la planificació, organització i execució de programes d'educació i investigació, així com en el desenvolupament d'activitats en temes d'interés comú relacionats amb espècies i hàbitats amenaçats, en particular i en general amb el medi ambient de la Comunitat Valenciana.  
- Comunicar i compartir les actuacions derivades d'aquest conveni amb la finalitat que, si es considera oportú, les parts puguen contribuir en benefici d'aquesta acció.  
La Conselleria d'Agricultura, Desenvolupament Rural, Emergència Climàtica i Transició Ecològica ha d'aportar:  
- La informació tècnica i documentació sobre la situació d'espècies amenaçades i hàbitats protegits de les espècies objectiu de la Comunitat Valenciana.  
- Les autoritzacions necessàries per a la recollida, la tinença i el maneig en captivitat d'espècies de la fauna i flora silvestres pròpies de la Comunitat Valenciana, d'acord amb la legislació vigent.  
- La cessió d'exemplars d'espècies silvestres amenaçades procedents de centres de la Generalitat Valenciana de fauna i flora, quan s'estime necessari per al desenvolupament de programes educatius, de repoblació, de reproducció en captivitat o d'investigació.  
- Qualsevol certificat que requerisquen les parts per al desenvolupament de les actuacions recollides en aquest conveni.  
- Recursos materials, humans, i econòmics si així s'articula per mitjà de convenis específics, per al desenvolupament de programes de conservació i divulgació prèviament acordats sobre espècies i hàbitats amenaçats a la Comunitat Valenciana en els termes d'aquest conveni.  
  
CACSA ha d'aportar:  
- Instal·lacions, recursos materials i humans per al desenvolupament de programes de conservació, investigació i divulgació acordats sobre espècies i hàbitats amenaçats a la Comunitat Valenciana en els termes d'aquest conveni.  
Fundació Oceanogràfic ha d'aportar:  
- Instal·lacions i recursos materials necessaris per al desenvolupament de programes de conservació i divulgació acordats sobre espècies i hàbitats amenaçats a la Comunitat Valenciana en els termes d'aquest conveni.  
- Els recursos humans pertinents per a poder desenvolupar aquestes accions.  
- Els recursos humans i materials necessaris per al desenvolupament de línies d'investigació específiques adscrites als objectius d'aquest conveni.  
  
Quarta. Incidència de no despesa  
D'acord amb l'article 11.2 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, l'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no poden suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Cinquena. Convenis singularitzats (específics)  
Les accions concretes de col·laboració que es deriven de l'aplicació d'aquest conveni marc seran pactades mitjançant convenis singularitzats (específics) per qui estiguen facultats per a això, conforme a la regulació interna de cada institució.  
Per a l'elaboració d'aquests convenis, cal tindre en compte l'autonomia de cada entitat, el just equilibri entre les aportacions i els beneficis per a les institucions, i la disponibilitat de recursos econòmics per a la realització de les accions.  
D'igual manera, la responsabilitat econòmica de cada una de les parts serà definida per aquestes en aquests convenis singularitzats, amb caràcter previ al desenvolupament de les diferents activitats que han de portar a terme.  
Quan les parts ho consideren convenient, els convenis singularitzats de col·laboració poden incloure la participació d'altres entitats públiques o privades, o persones físiques en els termes i les condicions que s'hi establisquen.  
Els convenis singularitzats que es deriven del conveni marc seran revisats per la comissió de seguiment del conveni i n'emetrà informe, d'acord amb el que estableix la clàusula huitena d'aquest conveni.  
  
Prèviament a l'aprovació dels convenis singularitzats, la comissió de seguiment ha de determinar el programa de treball, els fins proposats i els mitjans necessaris per a la seua execució.  
  
Sisena. Resultats derivats del conveni i protecció de dades  
Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les parts es comprometen a respectar la confidencialitat de la informació que se subministren en l'execució d'aquest conveni.  
  
Així mateix, les parts s'obliguen a complir les previsions del Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades i pel qual es deroga la Directiva 95/46/CE (d'ara en avant, RGPD) i les específiques de la Llei orgànica 3/2018, de 5 de desembre, de protecció de dades personals i garantia dels drets digitals, quant a les dades personals que, a conseqüència de l'execució d'aquest conveni, tracten cada una d'aquestes parts o es comuniquen entre aquestes.  
  
- Informació sobre el tractament de dades de caràcter personal dels responsables designats per a fer el seguiment del conveni i les persones signants d'aquest:  
Nom del tractament: convenis  
Identitat del responsable del tractament: persona titular de la sotssecretaria de la conselleria competent en matèria d'agricultura i medi ambient.  
Finalitat del tractament: gestió de convenis pels quals es gestionen ajudes, col·laboracions i acords de cooperació.  
Categories de dades: nom i cognoms, DNI/CIF/Document identificatiu, adreça (postal i electrònica), signatura i telèfon. Dades bancàries. Dades relacionades amb els documents presentats. Dades de representació.  
Exercici de drets: pot exercir el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica de conformitat amb el que es preveu en l'enllaç següent:   
https://www.gva.es/va/inicio/procedimientos'id\_proc=19960  
Reclamacions: sense perjudici de qualsevol altre recurs administratiu o acció judicial, qualsevol interessat té dret a presentar una reclamació davant de l'Agència Espanyola de Protecció de dades si considera que el tractament de dades personals que el concerneixen infringeix la normativa en matèria de protecció de dades.  
Es pot obtindre informació més detallada en aquest enllaç:   
https://agroambient.gva.es/es/registre-de-tractaments  
  
Setena. Termini de vigència  
Aquest conveni entrarà en vigor el dia de la signatura i té una duració de quatre anys. Amb un mes d'antelació al termini de vigència, les parts poden acordar de manera expressa la pròrroga del conveni tres anys més.  
Aquest conveni es pot resoldre unilateralment a petició de qualssevol de les parts signants. Per a fer-ho, ha de posar-ho en coneixement de les altres parts per escrit, almenys, amb dos mesos d'antelació a la data en què es pretén deixar sense efecte. Aquesta causa de resolució operarà, si escau, quan es pretenga l'extinció del conveni abans del termini previst de vigència.  
No obstant això, quedarà resolt aquest conveni en el supòsit de finalització del «Contracte amb CACSA», llevat que per autorització expressa de CACSA, aquesta o l'empresa que assigne assumisquen els compromisos corresponents davant de tercers.  
En qualsevol supòsit d'extinció del conveni, la cooperació de les parts es prolongarà fins a la finalització de les accions que es troben en execució.  
  
Huitena. Comissió de seguiment  
Per al seguiment d'aquest conveni, es crearà, en un termini de trenta dies hàbils a partir de la signatura d'aquest conveni, una comissió de seguiment.  
Són funcions d'aquesta comissió:  
- Revisar els projectes d'interés comú en el marc d'aquest conveni i emetre'n informe.  
- Acordar entre les parts l'aportació dels recursos necessaris per al desenvolupament dels projectes.  
- Canalitzar i supervisar els projectes o activitats que es duguen a terme, fruit d'aquest conveni i vetlar pel bon desenvolupament d'aquests.  
- Preparar els convenis singularitzats (específics) d'aplicació d'aquest conveni marc, sobre les matèries seleccionades i dins de les modalitats de col·laboració que acorden les parts.  
- Resoldre els dubtes i controvèrsies que poden sorgir en l'aplicació i interpretació d'aquest conveni, en la forma establida en aquesta clàusula.  
- I, en general, les funcions previstes en l'article 9 del Decret 176/2014, sense perjudici de les atribucions específiques ja recollides en aquesta clàusula.  
La presidència l'exercirà la Conselleria d'Agricultura, Desenvolupament Rural, Emergència Climàtica i Transició Ecològica, per mitjà del director o directora general de Medi Natural i d'Avaluació Ambiental.  
Per part de la Conselleria, formaran part de la comissió (a més del president/a) dos representants designats per la direcció general competent en medi natural i un representant designat per la direcció general competent en pesca marítima.  
Per part de CACSA, formaran part de la comissió un representant designat per la direcció de control de gestió de l'Oceanogràfic.  
Per part de la Fundació Oceanogràfic, formaran part de la comissió dos representants designats per la direcció de la Fundació Oceanogràfic.  
  
La comissió de seguiment s'ha de reunir com a mínim una vegada a l'any i sempre que ho sol·licite una de les parts a l'efecte d'analitzar el desenvolupament del conveni. De cada reunió ha d'estendre's acta.  
De les actes que estenga la comissió de seguiment se n'ha de remetre una còpia a la secretaria autonòmica de l'Agència Valenciana de Turisme.  
  
Novena. Normativa aplicable i jurisdicció  
Aquest conveni té naturalesa administrativa i conforme al que disposa l'article 6 Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, queda fora de la regulació d'aquesta llei, els principis de la qual no obstant això s'aplicaran en la resolució de dubtes o llacunes que puguen presentar-se.  
Resulta d'aplicació a aquest conveni la Llei 40/2015, d'1 d'octubre, del règim jurídic del sector públic, i el Decret 176/2014, de 10 d'octubre, pel qual es regulen els convenis que subscriga la Generalitat i el seu registre.  
El conveni subscrit pot ser posat a la disposició de la ciutadania en el portal de transparència corresponent en aplicació del que disposen les normatives nacionals sobre transparència i accés a la informació pública.  
La resolució de qualssevol qüestions litigioses sobre la interpretació, el compliment i els efectes d'aquest conveni correspon als òrgans competents de l'ordre jurisdiccional contenciós administratiu.  
  
  
València,  
  
01.06/2022. Per la conselleria d'Agricultura, Desenvolupament Rural, Emergència Climàtica i Transició Ecològica,  
Mireia Mollà Herrera  
  
24.05.2022. Per la Ciutat de les Arts i les Ciències, SA,  
Antonio Torres Salvador  
  
27.05.2022. Per la Fundació Oceanogràfic de la Comunitat Valenciana,  
Leocadia García Bartual